Nariadenie Komisie (ES) č 465/2004
z 12. marca 2004,
ktoré dopĺňa prílohu k nariadeniu (ES) č 2400/96 o zápise určitých názvov do registra chránených označení pôvodu a chránených zemepisných označení (Carciofo di Paestum a Farina di Neccio della Garfagnana)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín [1], najmä na jeho článok 6 ods. 3 a ods. 4,
keďže:
(1) podľa článku 5 nariadenia (EHS) č 2081/92 Taliansko zaslalo Komisii žiadosť o zapísanie názvu "Carciofo di Paestum" ako zemepisného označenia a žiadosť o zapísanie názvu "Farina di Neccio della Garfagnana" ako označenia pôvodu;
(2) v súlade s článkom 6 ods. 1 tohto nariadenia sa zistilo, že žiadosti spĺňajú všetky požiadavky v ňom ustanovené a najmä že obsahujú všetky informácie požadované v súlade jeho s článkom 4;
(3) po zverejnení týchto dvoch názvov uvedených v prílohe k tomuto nariadeniu v Úradnom vestníku Európskej únie [2] Komisia neobdržala žiadne vyjadrenie námietky v zmysle článku 7 nariadenia (EHS) č 2081/92;
(4) tieto názvy preto oprávňujú na zahrnutie do "registra chránených označení pôvodu a chránených zemepisných označení" a majú byť chránené na úrovni spoločenstva ako chránené označenie pôvodu;
(5) príloha k tomuto nariadeniu dopĺňa prílohu k nariadeniu Komisie (ES) č 2400/96 [3],
PRIJALA TOTO NARIADENIE:
Článok 1
Názvy uvedené v prílohe k tomuto nariadeniu sa týmto pridajú k prílohe k nariadeniu (ES) č 2400/96 a zapíšu sa ako chránené zemepisné označenia (CHZO) a ako chránené označenie pôvodu (CHOP) do "registra chránených označení pôvodu a chránených zemepisných označení" ustanoveného v článku 6 ods. 3 nariadenia (EHS) č 2081/92.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. marca 2004